એમાંના એક સાંસદે તો મુખ્યમંત્રી વિજય રૂપાણીને મીડિયા દ્વારા સંભળાવી દીધું કે તમારી પાસે તો બાર બાર ખાતાં છે અને અમને તો એક જ ને તેય ભલીવાર વગરનું ખાતું આપવાનું! તો થોડાક મતોથી માંડ જીતેલા નાયબ મુખ્યમંત્રીને ફાળવવામાં આવેલ ખાતું નાનું પડતાં તેમણે રીતસરનો બળવો કરી દીધો. કહી દીધું કે હાઇકમાન્ડને મારી કોઈ કદર જ નથી ને તે રિસાઈને કોપભવનમાં ચાલ્યા ગયા. અગાઉના જમાનામાં રાજાની રાણી કોપભવનમાં જતી એ રીતે નાયબ-મુખ્યમંત્રી ‘કોપભવન’માં જતા રહ્યા, ને પક્ષમાં ધરતીકંપ આવી ગયો. આ પૂર્વ નાયબ- મુખ્યમંત્રીએ તો જરાય નમ્ર થયા વગર કે ન.મો.ની બે આંખની શરમ ભર્યા વગર હાઇકમાન્ડને પાછું અલ્ટિમેટમ પણ આપી દીધું કે મને ત્રણ દિવસમાં સારું ખાતું જોઈએ. મને મળેલ ખાતું તો મારા માટે સ્વમાનભંગ જેવું છે. હાઇકમાન્ડને ગુજરાત નહોતું ગુમાવવું. તેને બળવાની ગંભીરતા સમજાઈ ગઈ. નાયબ સી.એમ.નું કહ્યું માની, માગેલું ખાતું આપીને મંત્રીને મનાવી લીધા. સરકાર બચી ગઈ. ગુજરાતીમાં કહીએ તો ઘીના ઠામમાં ઘી પડી ગયું. અંગ્રેજીમાં આને કોમ્પ્રોમાઇઝ કહે છે. બીજું બધું તો ઠીક, પણ કહેવતમાં કહ્યું છે એ પ્રમાણે જમ ઘર ભાળી ગયા.